D ô v o d o v á   s p r á v a

Všeobecná časť


Predložený návrh noviel zákonov v oblasti pozemkového práva rieši širokú škálu problémov, ktoré pri aplikácii platných právnych predpisov vznikli.


Novelou zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov sa rozširujú dôvody pozemkových úprav na základe opatrení prijatých vládou SR v dôsledku živelných pohrôm.


Zákon dáva možnosť budovať opatrenia, ktoré zamedzia škodám pôsobením opakovanej pohromy a odstraňuje jej následky.


Prednosťou predmetného opatrenia je zároveň vysporiadanie vlastníctva k dotknutým pozemkom, na ktorých budú potrebné opatrenia vybudované, ako aj finančné zabezpečenie ich výstavby.

Ďalšia podstatná zmena sa dotýka zjednodušených a zrýchlených postupov, ktoré umožňovali dočasné riešenie vlastníckych a užívacích pomerov k pozemkom na čas do schválenia projektu pozemkových úprav alebo do zániku poľnohospodárskeho podniku, ktorý hospodári na pôde bez právneho nástupcu alebo do rozhodnutia o odňatí pozemku z poľnohospodárskej pôdy.


Následkom kolektivizácie poľnohospodárstva a s tým spojeného nového usporiadania pozemkov, boli v minulosti pôvodné hranice pozemkov, ako aj pôvodné prístupové cesty rušené. Štát z týchto dôvodov od roku 1991 zabezpečoval práce súvisiace s označením hraníc pôvodných pozemkov alebo pozemkov do náhradného užívania, ako aj potrebu finančných prostriedkov s tým spojených. Od roku 1992 sa vyčerpalo na tieto práce 260 mil. Sk a vyčlenilo sa 273 tis. ha pozemkov.


Novelou zákona sa rieši zjednodušený a zrýchlený postup podľa § 15 a dopĺňa sa postupom uvedeným v § 42 i. 

Riešenie užívacích pomerov k pozemkom v prípade neuzatvorenia nájomného vzťahu sa bude riadiť vzájomnou dohodou medzi vlastníkom a užívateľom. 

Novelou sa upravuje aj postup riešenia už existujúcich užívacích vzťahov k pozemkom doposiaľ vyčlenených do bezplatného náhradného užívania.  


Užívanie pozemkov sa bude riadiť zákonom upravujúcich nájomné vzťahy (zákon č. 504/2003 Z. z.). Nová úprava splnomocňuje pozemkový fond na základe požiadavky vlastníka, ktorý ho poverí na uzatvorenie nájomného vzťahu, zastupovaním v procese prenájmu a platenia nájmu. 


Novela zákona rieši vydávanie oprávnení na projektovanie pozemkových úprav, ktoré bolo od roku 1992 upravené vyhláškou č. 155/1992 Zb. Potreba aktualizácie vyplynula z požiadavky na zvýšenie odbornosti zhotoviteľov projektovej dokumentácie súvisiacej s pozemkovými úpravami ako aj so zavedením povinnosti v päťročných lehotách obnovovať platnosť osvedčení novými skúškami, ktoré overujú odbornú úroveň zhotoviteľov vo vzťahu ku zmenám a k vývoju procesov spojených s pozemkovými úpravami.


Úpravy  menšieho rozsahu sa dotýkajú evidovania zmien druhu pozemku v katastri nehnuteľností počas priebehu konania o pozemkových úpravách, vlastníctva pozemkov a objektov, kde správa bude prenechaná špecializovaným organizáciám, na ktoré štát preniesol zo zákona výkon práva správy, a ktoré by podľa platného stavu mali prejsť do vlastníctva obce. Predkladaný návrh zákona rieši aj ďalšie zmeny  v predpisoch súvisiacich s pozemkovým právom. 

Návrh novely reštitučných zákonov t.j. zákona č. 229/1991 Zb. a zákona č. 503/2003 Z. z. v znení neskorších predpisov urýchľuje ponuku a vydávanie náhrad, ak sa pôvodné pozemky nedajú vydať, resp. navrátiť ich vlastníctvo. Náhradu v iných pozemkoch môže oprávnená osoba odmietnuť len dva krát, potom nárok na náhradu v pozemku zaniká a oprávnenej osobe sa poskytne náhrada v peniazoch. Ďalšou zmenou je zásada, že náhradný pozemok možno požadovať len vtedy, ak pôvodný pozemok mal výmeru nad 400 m2. Ako náhradný pozemok nebude môcť byť použitý taký pozemok, ktorý nie je možné pre zákonné prekážky vydať či navrátiť jeho vlastníctvo, čo sa v súčasnosti bežne vyskytuje.

Návrhom novely zákona Národnej rady Slovenskej republiky  č. 255/1994 Z. z. o poľnej stráži sa reaguje na vytvorenie orgánov špecializovanej miestnej štátnej správy od roku 2004. 

Návrhom novely zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov sa reaguje na potreby vyplývajúce z jeho aplikácie v praxi najmä na potrebu vyňatia postupov a výkonov orgánov ochrany poľnohospodárskej pôdy, ktoré nemajú charakter správneho konania z pôsobnosti správneho poriadku. 

Prijatie navrhovaného zákona nebude mať zvýšený dopad na výdavkovú časť štátneho rozpočtu ani na nárast počtu zamestnancov štátnej správy. Návrh zákona je v súlade s Ústavou Slovenskej republiky a súvisiacimi zákonmi. 

DOLOŽKA ZLUČITEĽNOSTI

právneho predpisu s právom 
Európskych spoločenstiev a právom Európskej únie

1. Predkladateľ právneho predpisu: Vláda Slovenskej republiky 

2. Názov návrhu  právneho predpisu: Zákon, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a o zmene a doplnení niektorých zákonov

3. Problematika návrhu právneho predpisu:

a) nie je upravená v práve Európskych spoločenstiev,

b) nie je upravená v práve Európskej únie.

4. Záväzky Slovenskej republiky vo vzťahu k  Európskym spoločenstvám a Európskej únii:

Slovenskej republike v predmetnej oblasti nevyplývajú žiadne povinnosti z Prístupovej zmluvy, najmä z Aktu o podmienkach pristúpenia. Slovenskej republike takisto v tomto smere nevyplývajú ani povinnosti z určenia gestorstva smerníc. 

5. Stupeň zlučiteľnosti  návrhu právneho predpisu s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom Európskych spoločenstiev a právom Európskej únie.  

6. Gestor (spolupracujúce rezorty):     

 bezpredmetné

O s o b i t n á    č a s ť 

K  č l á n k u  I

K bodu 1 


Prijatím zákona č. 220/2004 Z. z. sa zmenil pojem „poľnohospodársky pôdny fond“ na „poľnohospodárska pôda“.

K bodom 2 a 3


Dopĺňajú sa dôvody pozemkových úprav uvedené v zákone o nový dôvod, keď sa riešia následky živelnej pohromy. Predovšetkým z týchto dôvodov sa bude určovať obvod pozemkových úprav inak, ako je to obvykle bežne, kde obvod pozemkových úprav tvoria hranice katastrálneho územia.

K bodu 4


Podľa  zákona Slovenskej národnej rady č. 330/1991 Zb. je možné zistené nesúlady druhov pozemkov s ich evidenciou v katastri nehnuteľností (§3 ods. 3) zosúladiť  a zmenu druhu pozemku vyznačiť v katastri nehnuteľností až na podklade „rozhodnutia o schválení vykonania pozemkových úprav“ (§14 ods. 4). Tento stav je  nevyhovujúci z dôvodu, že od zistenia nesúladu druhu pozemku v teréne  až po jeho vyznačenie v katastri nehnuteľností uplynie niekoľko rokov.

Navrhovaný § 3 ods. 4  rieši usporiadanie a zosúladenie skutočného druhu pozemku v teréne s jeho evidenciou v katastri nehnuteľností v priamej časovej následnosti po zistení nesúladu druhu pozemku v teréne, komisiou zriadenou obvodným pozemkovým úradom. Bezprostredne po zistení nesúladu a spracovaní technických podkladov na vyznačenie zmeny druhu pozemku v katastri nehnuteľností, obvodný pozemkový úrad alebo obvodný lesný úrad vydá rozhodnutie o zmene druhu pozemku podľa písmen a) až d) tohto ustanovenia. 

Navrhuje sa, aby sa na konanie a rozhodnutie o takejto zmene druhu pozemku nevzťahoval všeobecný predpis o správnom konaní z dôvodu, že ide o zistený, skutočný stav a druh pozemku v teréne a v podstate ide o riešenie situácie, keď si vlastník, respektíve užívateľ poľnohospodárskej pôdy neplnil povinnosti vyplývajúce z ustanovení zákona o ochrane a využívaní poľnohospodárskej pôdy.

Rozhodnutím podľa navrhovaného odseku 4 nie sú dotknuté ustanovenia § 25 a 26  zákona č. 220/2004 Z. z. o ochrane a využívaní poľnohospodárskej  pôdy.

 Zmena sa nebude vyznačovať, resp. sa o nej nebude rozhodovať, ak ide o nepovolený záber poľnohospodárskej pôdy.

K bodu 5


Navrhovanou úpravou sa umožní komplexné vybudovanie spoločných zariadení a opatrení. 

K bodom 6 a 7


Ide o zmenu kompetencií ministerstva a krajských pozemkových úradov vo vzťahu k zriadeniu alebo zrušeniu stálych alebo dočasných pracovísk obvodných pozemkových úradov. 

K bodu 8


Ide o vypustenie kompetencií krajských a obvodných pozemkových úradov na základe zrušenia zákona Národnej rady Slovenskej republiky  č. 285/1995 Z. z. o rastlinolekárskej starostlivosti v znení neskorších predpisov, resp. doplnenie nových kompetencií podľa nových právnych predpisov. 

K bodu 9


Rieši rozšírenie činnosti obvodného pozemkového úradu o povinnosti vyplývajúce z osobitných predpisov uvedených príkladmo v poznámke pod čiarou. 

K bodom 10 a 11


Úprava textu v zmysle nového pojmu zavedeného zákonom  č. 326/2005 Z. z. o lesoch. 

K bodu 12


Navrhovanou úpravou sa odstraňuje rozpor s ustanovením § 2 ods. 1. 

K bodu 13


Prípravné konanie sa rozširuje o nové ustanovenie, ktorým sa v prípade živelných pohrôm v záujme urýchlenia proces prípravného konania redukuje.

K bodu 14


Úprava odkazu pod čiarou vyplýva z ostatnej novelizácie správneho poriadku. 

K bodu 15


Dôvodom, o ktorý sa rozširuje možnosť nariadiť pozemkové úpravy sú aj následky živelnej pohromy.


K bodu 16


Jednoduché pozemkové úpravy sa budú povoľovať alebo nariaďovať hlavne pri živelných pohromách, kde obsah všeobecných zásad funkčného usporiadania bude prispôsobený podmienkam rýchleho zabezpečenia budovania opatrení na odstránenie následkov a budúcej ochrany územia.

K bodu 17


Úprava smeruje k zosúladeniu s ustanovením § 9 ods. 2. 

K bodu 18


Miestny územný systém ekologickej stability načim riešiť súbežne so všeobecnými zásadami funkčného usporiadania územia v obvode pozemkových úprav. Z týchto dôvodov miestny územný systém ekologickej stability je súčasťou všeobecných zásad funkčného usporiadania územia v obvode pozemkových úprav.

K bodu 19


Vymedzuje sa rozsah vypracovania všeobecných zásad funkčného usporiadania územia v obvode pozemkových úprav.

K bodu 20


Ide o opravu zrejme odpisovej chyby. 

K bodu 21


Úprava precizuje zákres hranice obvodu projektu pozemkových úprav do katastra nehnuteľností. 

K bodu 22


Úprava nadväzuje na úpravu vykonanú v § 9 ods. 13. 

K bodu 23


Navrhovaná úprava smeruje k zosúladeniu s ustanovením § 9 ods. 9. 

K bodu 24


Pre zabezpečenie výstavby spoločných zariadení a opatrení je potrebné, aby schválené všeobecné zásady funkčného usporiadania územia nahrádzali aj rozhodnutia o odňatí poľnohospodárskej pôdy. 

K bodu 25


Doplnením § 10 o nové ustanovenia odsekov 9 a 10 sa rieši postup schvaľovania všeobecných zásad funkčného usporiadania územia v obvode pozemkových úprav v prípadoch živelnej pohromy. Zo znenia nových odsekov vyplýva, že na schválenie všeobecných zásad funkčného usporiadania územia v obvode pozemkových úprav je potrebné odporúčanie komisie zriadenej vládou Slovenskej republiky na návrh ministra. Skracujú sa lehoty na čas potrebný pre zverejnenie, ktorý v prípade živelnej pohromy je 30 dní a tak isto možno podať námietku v lehote skrátenej t.j. 30 dní. Právo budovať opatrenia, navrhnuté vo všeobecných zásadách funkčného usporiadania územia v obvode pozemkových úprav vzniká ich schválením, a nie je potrebná platnosť zásad pre umiestnenie nových pozemkov, ako je to v ostatných prípadoch pozemkových úprav.

K bodom 26 a 27


Pôvodné znenie §11 ods. 4 a 5 sa upravilo tak, že  zníženie hodnoty nového pozemku a zmenšenie jeho výmery je konečné, t.j. nezapočítava sa naviac úbytok na spoločné zariadenia a opatrenia a limity možno prekročiť len na základe súhlasu vlastníka a to v jeho neprospech. Úpravou odseku 6 sa umožňuje so súhlasom vlastníka nedodržanie hlavných zásad primeranosti pozemkov (t.j. druh pozemku, jeho poloha).

K bodu 28


 V záujme nevytvárania pozemkov malých výmer vzniknutých v konaní podľa zákona č.64/1997 Z. z. sa vypúšťa veta za bodkočiarkou.

K bodu 29


Úprava textu v zmysle nového pojmu zavedeného zákonom č. 326/2005 Z. z. o lesoch. 

K bodu 30


Úpravou sa navrhuje rozšíriť vlastníctvo k pozemkom, na ktorých sú alebo budú umiestnené spoločné opatrenia a zariadenia vodohospodárskeho charakteru. 

K bodu 31


Pri pozemkových úpravách, ak sú nariadené z dôvodov riešenia dôsledkov živelnej pohromy, poskytuje pozemky na zriadenie spoločných zariadení a opatrení štát. Pri zriaďovaní verejných zariadení a opatrení poskytuje pozemky ten, kto bude verejné zariadenie budovať a kto ich bude aj vlastniť.

K bodu 32


Vzhľadom na veľké množstvo účastníkov konania nie je možné limitovať termín prerokovania podaných námietok.

K bodu 33


Pôvodné znenie zákona dávalo po novelizovaní zákona č. 229/1991 Zb. zákonom 
č. 205/1996 Z. z. možnosť prenajímať pozemky vyčlenené do náhradného užívania inej osobe. Tento stav pôsobí destabilizujúco na poľnohospodárske podniky a je často zneužívané na úkor vlastníkov osobami, ktoré vystupujú ako náhradní užívatelia. Novelou sa vytvárajú podmienky len pre vlastníkov, ktorí budú zabezpečovať poľnohospodársku výrobu a to v prípadoch, ak sa na poľnohospodársky podnik vzťahujú podmienky dané zákonom. V ostatných prípadoch budú existujúce podnikateľské subjekty, a to aj novovzniknuté, hospodáriť len formou nájomných zmlúv. Postupy podľa odseku 1 sa nepoužijú ani v situáciách, ak boli pozemkové úpravy nariadené alebo povolené podľa § 8. Toto opatrenie má šetriť štátne prostriedky duplicitne vynakladané v pozemkových úpravách.

K bodu 34

Nedopatrením nebola zmena v § 15 zohľadnená v odkazoch tohto ustanovenia. 
Odsek 1 sa presunul do § 14, čím sa zmenilo číslovanie odsekov § 15.

K bodu 35

Vypúšťa sa odsek, ktorý  novou úpravou by bol v rozpore s novým znením odseku 2 a odsek, ktorý umožnil vysádzať na náhradných pozemkoch  porasty a budovať dočasné  stavby. Tieto zmeny druhu pozemkov spôsobujú problémy pri zohľadnení pozemkových úprav.

K bodu 36

Upravuje sa znenie ustanovenia, ktoré umožňovalo zrušiť rozhodnutie, ak došlo k zmene podmienok, za ktorých bol vyčlenený náhradný pozemok do podoby, ktorá definuje zmenené podmienky.

K bodu 37


Zákon o pozemkových úpravách dáva možnosť správnemu orgánu, v prípadoch ak prebieha konanie o pozemkových úpravách, rozhodnúť o vlastníctve k pozemku na základe žiadosti domnelého vlastníka. Tento postup bolo treba aplikovať v čase, keď nebola obnovená evidencia pôvodných pozemkov a právnych vzťahov k nim. Pripúšťala sa možnosť, že v prípade potreby sa budú pozemkové úpravy vykonávať aj v katastrálnych územiach, kde ešte obnova evidencie pozemkov neprebehla, preto sa ustanovenia § 16 zo zákona nevypustili. Novým ustanovením sa postupy § 16 neuplatnia, ak bola obnova evidencie pôvodných pozemkov a právnych vzťahov k nim ukončená. 

K bodu 38


Úprava textu v zmysle nového pojmu zavedeného zákonom č. 326/2005 Z. z. o lesoch. 

K bodu 39


Z  rozšírenia okruhu dôvodov, pre ktoré sa pozemkové úpravy vykonávajú a ktoré sú nariadené správnym orgánom o živelné pohromy, štát bude zabezpečovať finančné náklady spojené s vykonaním pozemkových úprav z tohto titulu.

K bodu 40

Vybudované spoločné zariadenia a opatrenia prechádzajú do vlastníctva obce. Nová úprava rozširuje výnimku  o stavby špeciálneho charakteru. Vlastníctvo  zariadení (stavieb), ktoré sú realizované v konaní o pozemkových úpravách a tvoria zariadenia a opatrenia špeciálneho charakteru, a ktoré obec z dôvodov nekompetentnosti spravovať nemôže, prejdú do vlastníctva poverených organizácií, ktorým to zveruje zákon.

K bodu 41


Nová úprava upúšťa od povinnosti platiť paušálnu náhradu pri pozemkových úpravách menšieho rozsahu a ak sa vykonávajú z dôvodov investičnej výstavby.
K bodu 42


Z  rozšírenia okruhu dôvodov, pre ktoré sa pozemkové úpravy vykonávajú a ktoré sú nariadené správnym orgánom s cieľom riešenia dôsledkov živelných  pohrôm, bude štát zabezpečovať financovanie projektu pozemkových úprav  bez prispenia združenia účastníkov. 

K bodom 43 a 44


Zrušením Vyhlášky Ministerstva poľnohospodárstva a výživy Slovenskej republiky č. 155/1992 Zb., ktorou sa určujú podmienky oprávnenia na projektové práce v odbore pozemkových úprav, sa mení aj znenie § 25 s odvolaním sa na novú úpravu uvedenú v § 25a. Zákon dáva možnosť ministerstvu poveriť uzatváraním zmluvných záväzkov správne orgány, ktoré zo zákona priamo radi (obvodné pozemkové úrady a krajské pozemkové úrady). Zmluvné záväzky sa týkajú dokumentácie pozemkových úprav a prác spojených s realizáciou v projekte pozemkových úprav navrhnutých opatrení a zariadení.

K bodu 45


Ide o nutnú terminologickú úpravu v nadväznosti na § 25a. 

K bodu 46


Nové ustanovenia § 25a upravujú postup žiadateľa o vydanie oprávnenia na projektovanie pozemkových úprav, podmienky vzdelania, praxe a bezúhonnosti, ktoré žiadateľ musí spĺňať a  podmienky skúšky, na základe ktorej sa posúdi stupeň vedomostí v problematike pozemkových úprav. Ďalej nové ustanovenie upravuje podmienky odňatia osvedčenia a povinnosť každých 5 rokov obnovovať osvedčenie novými skúškami, vykonanými pred skúšobnou komisiou.

K bodu 47


Ide o rozšírenie kompetencií Slovenského pozemkového fondu na spravovanie hydromelioračného majetku, čím sa zvýši stabilita podnikateľského prostredia v poľnohospodárstve.

K bodu 48


Legislatívna úprava zrejme odpisovej chyby. 

K bodu 49


Ide o opravu zrejme odpisovej chyby. 

K bodu 50


Úprava súvisí so zmenami navrhovanými v § 34 ods. 3.

K bodu 51


Úprava textu v zmysle nového pojmu zavedeného zákonom č. 326/2005 Z. z. o lesoch. 

K bodu 52


Úprava nadväzujúca na navrhovanú zmenu § 34 vo vzťahu na možnosť poskytnutia dotácií na správu hydromelioračného majetku. 

K bodu 53 


Legislatívna úprava nadväzujúca na úpravu § 15. 

K bodu 54 


Upravuje sa postup, ak nemožno použiť vyčleňovanie pozemkov podľa § 15 ods. 1. 

K bodu 55


V nadväznosti na § 25a sa  prechodným ustanovením dáva povinnosť všetkým držiteľom osvedčenia každých 5 rokov absolvovať odbornú prípravu a vykonať skúšku a preukázať bezúhonnosť.


Ďalej sa dáva možnosť vlastníkom poveriť pozemkový fond zastupovaním pri riešení nájomných vzťahov. 

Novým ustanovením (§42 j) je riešená otázka uvádzania osobných údajov, bez ktorých nie je možné v pozemkových úpravách konať.

K bodu 56


Rozširuje sa splnomocňujúce ustanovenie, ktorým ministerstvo vydá právny predpis upravujúci podrobnosti o rozsahu odbornej prípravy, skúšky, skúšobnej komisii a vydávaní osvedčenia.

K bodu 57


Dopĺňa sa zrušujúce ustanovenie o nový bod 6, ktorým sa zrušuje vyhláška č. 155/1992 Zb., ktorou sa určujú podmienky oprávnenia na projektové práce v odbore pozemkových úprav.

K   č l á n k u   II 
K bodu 1 

Úpravou § 2 ods. 1 sa zosúlaďuje zmena navrhnutá v § 15 zákona č. 330/1991 Zb.  

K bodu 2

 Pri priznávaní náhrad sa často musia riešiť aj náhrady za malé pozemky, kde náklady na zabezpečenie technických podkladov potrebných na zápis do katastra nehnuteľností sú neúmerne vysoké a často prevyšujú vlastnú hodnotu pozemku. Je preto žiaduce, aby sa výmera náhradného pozemku obmedzila. Toto obmedzenie  je v súlade so zákonnými postupmi smerujúcimi k nedrobeniu  pozemkov.

K bodu 3

Pozemkový fond pri riešení náhradných pozemkov z dôvodov neúmerných požiadaviek vlastníkov nedokáže vyhovieť predstavám oprávnených osôb. Tempo riešenia je potom zdĺhavé a spôsobuje nespokojnosť ostatných žiadateľov. Pokiaľ pozemkový fond dodrží zásady stanovené zákonom, treba zamedziť jeho zbytočnému zaťažovaniu obmedzením možnosti neustáleho namietania a výhrad oprávnených osôb voči primeranosti náhradného pozemku.

K bodu 4

Navrhovaná úprava odstraňuje doterajšie nejasnosti praktickej aplikácie platného právneho predpisu. 

K bodu 5


Stavby lesného a vodného hospodárstva sa nemusia nachádzať na lesnom pôdnom fonde a podľa platnej úpravy nie je dôvod, aby ich spravoval Slovenský pozemkový fond. 

K bodu 6


Úpravou sa rozširuje oprávnenie dať nehnuteľnosti do užívania aj pre správcu lesného majetku vo vlastníctve štátu. 

K bodu 7


Úprava textu v zmysle nového pojmu zavedeného zákonom č. 326/2005 Z. z. o lesoch. 

K bodu 8

Týmito ustanoveniami sa rieši prechodné obdobie pre rozhodnutia vydané, resp. právoplatné pred účinnosťou tohto zákona a konkretizuje sa, ktoré údaje možno používať v záujme jednoznačnej identifikácie účastníka. 

K    č l á n k u   III

K bodom 1 a 2


Zákon o poľnej stráži určil ako správny orgán okresný úrad. Reorganizáciou štátnej správy v roku 2004  kompetencie v tejto oblasti neboli doriešené.  Novelou sa určuje za správny orgán obvodný pozemkový úrad.

K    č l á n k u IV

K bodu 1


Navrhovanou úpravou sa reaguje na platný právny stav podľa zákona č. 229/1991 Zb.  

K bodu 2 


Ide o nevyhnutné zavedenie legislatívnej skratky používanej v ďalšom texte. 

K bodu 3

Úprava textu v zmysle nového pojmu zavedeného zákonom č. 326/2005 Z. z. o lesoch. 

K bodu 4

Doplnením nových odsekov 6 až 11 v § 6 sa rieši situácia, keď v  zákone absentuje postup a lehoty pri uplatnení nárokov oprávnených osôb na náhradu, ako to bolo v zákone č. 229/1991 Zb. Pri priznávaní náhrad sa často musia riešiť aj náhrady za malé pozemky, kde náklady na zabezpečenie technických podkladov potrebných na zápis do katastra nehnuteľností sú neúmerne vysoké a často prevyšujú vlastnú hodnotu pozemku. Je preto žiaduce, aby sa výmera náhradného pozemku obmedzila. Toto obmedzenie  je v súlade so zákonnými postupmi smerujúcimi k nedrobeniu  pozemkov.

Pozemkový fond pri riešení náhradných pozemkov z dôvodov neúmerných požiadaviek vlastníkov nedokáže vyhovieť predstavám oprávnených osôb. Tempo riešenia je potom zdĺhavé a spôsobuje nespokojnosť ostatných žiadateľov. Pokiaľ pozemkový fond dodrží zásady stanovené zákonom, treba zamedziť jeho zbytočnému zaťažovaniu obmedzením možnosti neustáleho namietania a výhrad oprávnených osôb voči primeranosti náhradného pozemku.

Časovým obmedzením možnosti riešenia nároku náhradou v pozemku, sa dosiahne urýchlenie ukončenia procesu reštitúcií a podporí sa aj snaha oprávnených osôb konať bez prieťahov.

Týmto ustanovením sa rieši prechodné obdobie pre rozhodnutia vydané, resp. právoplatné pred účinnosťou tohto zákona.

K bodu 5


Navrhovaná úprava vyplýva z princípu nevyrubovania poplatkov pri riešení reštitučných náhrad. 

K bodu 6


Ide o konkretizáciu údajov, ktoré možno používať v záujme jednoznačnej identifikácie účastníka. 

K    č l á n k u V

K bodu 1

Vylúčením odborného stanoviska pôdnej služby sa sleduje zjednodušenie postupu orgánu štátnej správy na úseku ochrany poľnohospodárskej pôdy pri rozhodovaní o zmene spôsobu využívania poľnohospodárskeho druhu pozemku. Na základe skúseností z praxe  pri aplikácii tohto ustanovenia, žiadosť  o zmenu druhu pozemku  posúdi na dostatočnej odbornej úrovni orgán štátnej správy, ktorý o zmene  rozhoduje.

K bodom 2 a 3

V daných prípadoch ide o nutné usporiadanie a  zosúladenie druhu pozemku v teréne s jeho evidenciou v katastri nehnuteľností. Napríklad ide o riešenie a usporiadanie dlhodobo zalesnených poľnohospodárskych pôd, pôd dlhodobo  ovplyvňovaných prírodnými procesmi v teréne.  Z dôvodu, že rozhodnutie podľa § 10  a § 11 sa vo väčšine prípadov týka niekoľko desiatok, stoviek až tisícov vlastníkov pôdy navrhuje sa oznámenie rozhodnutia verejnou vyhláškou.

K bodu 4

Navrhuje sa, aby orgán štátnej správy mohol udeliť súhlas s budúcim možným použitím poľnohospodárskej pôdy pre nepoľnohospodársky účel - pre konkrétny stavebný alebo iný zámer v prípadoch návrhov riešenia líniových stavieb a zámerov nadregionálneho významu, návrhov mimoriadnych prírodných situácií - havárií, keď územnoplánovací orgán nemôže v danom časovom priestore obstarať zmeny a doplnky územnoplánovacej dokumentácie.

K bodu 5

Udelením súhlasu sa nemení druh pozemku a ani inak sa nezasahuje do práv ani povinností vlastníka ani užívateľa poľnohospodárskej pôdy. Súhlas je predbežným vyjadrením orgánu štátnej správy na úseku ochrany poľnohospodárskej pôdy, že ide o návrh budúceho záberu poľnohospodárskej pôdy, ktorý je v súlade so zásadami ochrany poľnohospodárskej pôdy podľa § 12 zákona (návrh a záber, ktorý sa v budúcnosti môže, ale nemusí realizovať). Pre investora stavby je to predbežný súhlas s nepoľnohospodárskym použitím poľnohospodárskej pôdy v konkrétnej lokalite a znamená, že investor môže pripravovať  dokumentáciu potrebnú pre vydanie rozhodnutia o odňatí  poľnohospodárskej pôdy.

K bodu 6

Navrhuje sa, aby drobné zmeny hraníc pozemku do 5m2, ktoré vzniknú drobnou úpravou pozemku, napríklad pri obnove hraníc pôvodných pozemkov alebo posunom hraníc stavieb oproti rozhodnutiu orgánu ochrany poľnohospodárskej pôdy, boli riešené na podklade stanoviska orgánu ochrany poľnohospodárskej pôdy. Ustanovenie zabezpečí zjednodušenie administratívnych postupov pri zmene druhu pozemku a jej zápise v katastri nehnuteľností. 

Z praxe vyplynula jednoznačná potreba určiť, že oprávnenou osobu na spracovanie projektu spätnej rekultivácie dočasne odňatej poľnohospodárskej pôdy, je fyzická osoba, ktorá má ukončené vysokoškolské vzdelanie druhého stupňa poľnohospodárskeho smeru (Poľnohospodárska univerzita) alebo prírodovedného smeru so zameraním na pôdoznalectvo (Univerzita J. A. Komenského - prírodovedecká fakulta), alebo právnická osoba, ktorá takúto fyzickú osobu zamestnáva.

K bodom 7, 9 a 11

Termín „podnikateľ“  bol nahradený termínom  „právnická osoba a fyzická osoba – podnikateľ“  z dôvodu, že je v rozpore s Ústavou SR, aby jedna skupina - fyzické osoby a podnikatelia boli postihovaní za porušenie zákona a iná skupina – obce, mestá, školy všetkých stupňov, politické strany, nadácie, atď. neboli za to isté porušenie zákona postihovaní. Podľa predmetného návrhu za správne delikty uvedené v § 26 budú postihovaní všetci, ktorí sa dopustia správneho deliktu - znehodnotenia poľnohospodárskej pôdy.

K bodu 8

Navrhuje sa, aby svojvoľné vykonanie zmeny druhu pozemku v teréne, na ktorú je potrebné vydanie súhlas orgánu ochrany poľnohospodárskej pôdy podľa § 9 bolo riešené ako správny delikt. Ide napríklad o svojvoľné zalesnenie poľnohospodárskej pôdy, rozoranie lúk a pasienkov, vyklčovanie vinice a podobne. Takýmito svojvoľnými zmenami druhov pozemkov sa vytvárajú podmienky k znehodnoteniu vlastností a funkcií poľnohospodárskej pôdy. 

K bodu 10

Zákon rieši pokuty za priestupky a správne delikty ustanoveniami § 25 a 26. Za súčasného právneho stavu  je mechanizmus ukladania pokút ustanovený nedostatočne. Preto sa navrhuje úprava § 26 odsekov 4 až 10 tak, aby bolo zrejmé a identické, že tieto ustanovenia riešia mechanizmus ukladania pokút za priestupok pre fyzickú osobu podľa § 25 a  ukladania pokút za správny delikt pre právnickú osobu a fyzickú osobu – podnikateľa podľa § 26. 

K bodu 12

Navrhuje sa, aby výnos z pokút uložených orgánom ochrany poľnohospodárskej pôdy za znehodnotenie poľnohospodárskej pôdy bolo možné spätne použiť  na výkon opatrení účelovo viazaných na ochranu vlastností a funkcií poľnohospodárskej pôdy, napríklad na zabezpečenie geometrických plánov a iných technických podkladov v tých prípadoch, ak orgán ochrany poľnohospodárskej pôdy rieši poškodenie poľnohospodárskej pôdy alebo usporiadanie a zosúladenie druhu pozemku v teréne s jeho evidenciou v katastri nehnuteľností na základe návrhov pôdnej služby. 

K bodu 13

Navrhuje sa nové znenie § 28 tak, aby z ustanovenia jednoznačne  bolo zrejmé, ktoré postupy a výkony štátnej správy nemajú charakter správneho konania. Ide o konania, ktorých výstupom je vydanie predbežného súhlasu alebo stanoviska s možným nepoľnohospodárskym použitím poľnohospodárskej pôdy a výkony štátnej správy, ktoré zabezpečia ochranu vlastností a funkcií poľnohospodárskej pôdy pred ich znehodnotením na podklade predchádzajúcich prieskumov a analýz odborného štátneho inštitútu.

Na všetky ostatné konania, ktoré končia rozhodnutím sa vzťahuje všeobecný predpis o správnom konaní.

K  č l á n k u VI


Predseda Národnej rady Slovenskej republiky  sa splnomocňuje na vyhlásenie úplného znenia zákona Slovenskej národnej rady č. 330/1991 Zb., tak ako vyplýva zo zmien a doplnení vykonaných ďalšími zákonmi a týmto zákonom.

K   č l á n k u  VII

Účinnosť zákona sa navrhuje 1. júla 2006. 

